Volkswagen

**Volkswagen** – automobilio markė, priklausanti „Volkswagen AG“ koncernui. Volkswagen logotipą sudaro dvi raidės mėlyname apskritime, apskritimo viršuje yra raidė „V“, kurios apačia liečiasi su raide „W“.

## Istorija
1937 m. gegužės 28 d. tuometinė Vokietijos vyriausybė, vadovaujama Adolfo Hitlerio, įkūrė valstybinę automobilių įmonę „Gesellschaft zur Vorbereitung des Deutschen Volkswagens mbH“. Vėliau tais pačiais metais ji buvo pervadinta į ”Volkswagenwerk” (pažodžiui išvertus „Liaudies automobilių gamykla“).

„Volkswagen AG“ būstinė buvo įkurta Volfsburge, specialiai pastatytame mieste įmonės darbuotojams apgyvendinti. Vienas pagrindinių A. Hitlerio planų buvo sukurti ir masiškai gaminti patikimus, įperkamus, bet tuo pačiu ir pakankamai greitus automobilius, kurie galėtų pasiekti apie 100 km/h greitį, kainuotų mažiau nei 1 000 reichsmarkių ir turėtų vietos šeimai su trim vaikais. Be to, A. Hitleris siekė, jog automobilių variklis būtų įdėtas ne priekyje, o gale, ir būtų vėsinamas oru, o ne vandeniu. „Liaudies automobilio“ dizainui sukurti buvo pakviestas austrų inžinierius Ferdinandas Porsche, kuris sugalvojo, kad automobiliui tiktų vabalo forma. Taip buvo sukurtas „KdF-Wagen“ modelis, geriau žinomas kaip „Volkswagen Beetle“. Mašina pirmą kartą žmonėms buvo pristatyta 1939 m. Berlyno automobilių parodoje. Po Antrojo pasaulinio karo atnaujinus produkciją, „Volkswagen“ automobiliai, bet labiausiai „Volkswagen Beetle“, išpopuliarėjo visame pasaulyje ir tapo vienu iš labiausiai parduodamų automobilių per visą jų gamybos istoriją.

## Pardavimai
Iš pradžių Jungtinėse Amerikos Valstijose „Volkswagen“ automobilius pirko nenoriai: taip buvo dėl istorinių bendrovės ryšių su naciais ir keistų automobilio formų. Todėl 1959 m. buvo pradėta reklaminė kampanija automobilio populiarinimui. Automobilio modelis pavadintas „Beetle“ (lietuviškai *vabalas*), buvo akcentuojami mažo ir kompaktiško automobilio privalumai naudotojams. Jau po kelių metų „Volkswagen“ tapo labiausiai perkamu importuotu automobiliu JAV. Po 12 metų buvo pagaminta virš 15 milijonų „Volkswagen Beetle“ automobilių ir pagerintas Ford automobilių bendrovei priklausęs „T modelio“ rekordas.

Neseniai „Volkswagen“ grupė aplenkė „Toyota“ bei kitus automobilių gamintojus ir 2016 bei 2017 m. tapo didžiausiu automobilių gamintoju pasaulyje. Didžioji dalis visų parduotų „Volkswagen“ markės automobilių (apie 40 %) yra parduodama Kinijoje.

2019 m. „Tiguan“ modelis tapo pačiu sėkmingiausiu „Volkswagen“ grupės automobiliu ir labiausiai perkamu visureigiu visoje Europoje. Nuo pat naujojo modelio išleidimo 2007 m. (automobilis buvo pristatytas Tarptautinėje automobilių parodoje Frankfurte) iki 2019 m. jų gamyba stabiliai augo: 2007 m. jų buvo pagaminta kiek mažiau nei 120 tūkst., o 2019 m. – jau 911 tūkst., t. y., 2019 m. vidutiniškai kas 35 sekundes iš gamyklos išvažiuodavo naujas „Tiguan“ automobilis.

## Elektromobiliai
2026 m. „Volkswagen“ planuoja nutraukti automobilių su vidaus degimo varikliu gamybą ir gaminti vien tik elektrinius automobilius. Šiam tikslui pasiekti per ateinančius keletą metų ketinama investuoti apie 28,1 milijardo eurų. Planuojama sukurti apie 70 naujų modelių, kurie bus visiškai elektriniai. Pereinamuoju laikotarpiu „Volkswagen“ gamins daugiau pakraunamų hibridinių automobilių. Bendrovė jau pagamino pirmuosius elektromobilių modelius „E-up!“, „E-Golf“ ir „ID.3“. 2021 m. planuojama pradėti naujojo „ID.4“ prekybą, o 2022 m. – „ID.BUZZ“. Elektromobilių gamybai palaipsniui pritaikomos atskiros „Volkswagen“ įmonės: pirmoji pritaikyta Cvikau mieste esanti gamykla, gaminanti šiuo metu naujuosius „ID.3“

## Modeliai
Esami ir buvę Volkswagen modeliai:


* Arteon
* Atlas
* Atlas Cross Sport
* Bora
* Caddy
* California
* Crafter
* CC
* Corrado
* Derby
* E-Golf
* E-up!
* Eos
* Fox
* Golf
* Golf GTI
* Jetta
* Jetta GLI
* Multivan
* New Beetle
* Lupo
* Passat
* Phaeton
* Polo
* Pointer
* Santana
* Scirocco
* Sharan
* Shuttle
* Taos
* Touareg
* Transporter
* Tiguan
* T-Cross
* T-Roc
* UP!
* Vento
* ID.3


Planuojami modeliai:
* Microbus
* ID.BUZZ]
* ID.4

## Šaltiniai